Document ID: 31993D0583

Komisijas Lēmums
(1993. gada 28. jūlijs),
ar ko nosaka ražojumu sarakstu saskaņā ar Padomes Regulas (EEK) Nr. 339/93 8. pantu
(93/583/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1993. gada 8. februāra Regulu (EEK) Nr. 339/93 par atbilstības pārbaudēm ražojumu drošības noteikumiem [1] un jo īpaši tās 8. pantu,
tā kā Regula (EEK) Nr. 339/93 nosaka, ka Komisija saskaņā ar 9. pantā noteikto kārtību izveidos to ražojumu sarakstu, kas īpaši aplūkoti 2. panta otrajā ievilkumā;
tā kā šis saraksts ir jāsastāda un jāpapildina, pamatojoties uz pieredzi un/vai ražojumu drošības noteikumiem, un tam jābūt saskaņā ar Kopienas noteikumiem;
tā kā sagatavošanas darbs attiecībā uz šo regulu un attiecībā uz kontroles pasākumu atcelšanu uz iekšējām robežām rāda, ka dalībvalstis attiecībā uz atbilstības pārbaudēm ražojumu drošības noteikumiem pievērš īpašu uzmanību rotaļlietām, zālēm un pārtikas produktiem;
tā kā rotaļlietas ir ražojumi, kas domāti īpaši neaizsargātai patērētāju kategorijai, kuri, spriežot pēc tā, kā parasti uzvedas bērni, neizrāda pieaugušiem patērētājiem raksturīgo "caurmēra piesardzību";
tā kā zāles un pārtika ir produktu kategorijas, kuru patērēšana vistiešāk ietekmē lietotāju veselību;
tā kā šai sakarā rotaļlietas, zāles un pārtikas produkti ir jāiekļauj ražojumu sarakstā, kas precīzāk raksturots Regulas (EEK) Nr. 339/93 2. panta otrajā ievilkumā;
tā kā šai lēmumā paredzētie pasākumi saskan ar komitejas atzinumu, kas izklāstīts minētās regulas 9. pantā,
IR PIEŅĒMUSI ŠO LĒMUMU.
1. pants
Ražojumu saraksts, kas precīzāk raksturots Regulas (EEK) Nr. 339/93 2. panta otrajā ievilkumā, ietver šādas ražojumu kategorijas:
- rotaļlietas,
- cilvēkiem domātas zāles,
- zāles veterinārai lietošanai,
- pārtikas produktus,
uz kurām attiecas Kopienas noteikumi, kuru galvenie nosacījumi informatīvos nolūkos ir minēti šā lēmuma pielikumā.
2. pants
Dalībvalstis informē Komisiju par pieņemtajiem noteikumiem šā lēmuma ieviešanai vienu mēnesi pēc tā izziņošanas.
Komisija par šiem noteikumiem informē citas dalībvalstis.
3. pants
Šis lēmums ir adresēts dalībvalstīm.
Briselē, 1993. gada 28. jūlijā

Labels: 1
17
5
0
3